पाएं अपने शहर की ताज़ा ख़बरें और फ्री ई-पेपरडाउनलोड करें
बीकानेर में कोरोना की दूसरी लहर ज्यादा खतरनाक है, जानलेवा है। पहली बार ऐसा हुआ है कि महज पंद्रह दिन में 89 रोगियों की जान चली गई। इसका सबसे बड़ा कारण है कोरोना के नए स्टेन की खतरनाक गति, जो पहले ही झटके में लंग्स को पचास प्रतिशत तक तबाह कर देती है। ऐसे में समय पर कोरोना जांच और उससे जुड़ी अन्य जांच करवाने की सलाह दी जा रही है।
कोरोना लक्षण आने के बाद तुरंत HRCT करवाने और बिना चिकित्सक की सलाह के इलाज लेने के कारण कई बार रोग बढ़ जाता है और संक्रमण को खत्म कर पाना मुश्किल हो जाता है। ऐसे में चिकित्सक तय समय पर ही HRCT करवाने की सलाह दे रहे हैं। खास बात यह भी है कि बिना जरूरत ये जांच नहीं करवाने का मार्गदर्शन भी दे रहे हैं।
बीकानेर के वरिष्ठ रेडियोलॉजिस्ट डॉ. आनन्द बिन्नाणी से दैनिक भास्कर ने इस मुद्दे पर खास बातचीत की।
इस बार कोरोना पहली लहर से ज्यादा खतरनाक क्यों है?
इस बार कोविड वायरस का नया म्यूटेंट है, जो सीधे फेफडे़ पर असर डाल रहा है। यह पिछली बार से ज्यादा खतरनाक है। समय पर जांच कराने के बाद भी रोगी की हालत बिगड़ती जा रही है। ऐसे में ज्यादा सावधानी की जरूरत है।
हर रोगी की बात कर रहा है। कितना जरूरी है?
अगर कोरोना के लक्षण है, चिकित्सक HRCT के लिए बोल रहे हैं तो करवानी चाहिए। इसी से पता चलता है कि शरीर में संक्रमण किस स्तर तक है। इसका एक तय समय है, न तो उससे पहले उपयोगी और ना ही उसके बाद। ऐस में तय समय में ये जांच लाभदायी सबित हो सकती है।
तो फिर जांच कब करवानी चाहिए?
छह से नौ दिन के बीच ही आदर्श समय है। इससे पहले चिकित्सक कहे तो ही कहना चाहिए। समय से पहले ये जांच करवाने से स्कोर कम आता है और रोगी लापरवाह हो जाता है। कई बार रोगी की चौथे दिन ही HRCT करवा ली जाती है, उस समय तक लक्षण कम होते हैं, कम स्कोर होता है, रोगी लापरवाह हो जाता है। अचानक सांस में दिक्कत होती है तो पता चलता है कि स्कोर बढ़ गया है। ऐसे कई केस सामने आए हैं।
क्या यह जांच करवाना जरूरी है?
इलाज करने वाले चिकित्सक की सलाह पर ही करवानी चाहिए। बिना जरूरत नहीं करवानी चाहिए। बड़ी मात्रा में रेडियेशन शरीर में जाता है। बेहतर होगा कि जरूरत होने पर ही समय सीमा में अवश्य यह जांच करवायें। बिना चिकित्सक की सलाह पर नहीं करायें।
अभी क्या लक्षण ज्यादा दिख रहे हैं?
कोरोना लक्षण आने के बाद जो रोगी HRCT की जांच करवा रहे हैं, उनमें अधिकांश का स्कोर 12 के आसपास आ रहा है। इसका आशय ये है कि रोगी के पचास फीसदी फेफड़े पर कोविड वायरस ने असर कर दिया है। तीन तरह की स्थिति होती है। पहली माइल्ड यानी आपका स्कोर आठ से कम है, दूसरी मोड्रेट यानी आपका स्काेर नौ से 14 के बीच है। इससे अधिक स्कोर का आशय है कि आप खतरे में है। वैसे माइल्ड से खतरे में कभी भी पहुंच सकते हैं। ऐसे में हर हाल में सावधानी जरूरी है।
अभी कैसे रोगी ज्यादा आ रहे हैं?
बीकानेर में होने वाली अधिकांश HRCT में रोगी का स्कोर 12 के आसपास आ रहा है। यह कब बारह से बीस हो जाता है, पता नहीं चलता। ऐसे में चिकित्सक सलाह से ही काम करना चाहिए। कई बार रोगी कम स्कोर होने पर लापरवाही करता है, जो बाद में खतरनाक हो जाता है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn